  Виталий Пронин 14-тӥ июне Удмуртилэн Тӧроезлэсь ужзэ быдэсъясь Александр Бречалов пумиськылӥз Россиысь гурт удысъя министрен Александр Ткачёвен. Кивалтӥсьёс эскеризы шаерысьтымы инвестпроектъёслэсь ужамзэс, кенешизы гурт удысэз азинтон сярысь. 2016-тӥ арын шаерамы 542 сюрс тонна ю тысь утялтӥмы, 227 сюрс тонна бакча сиён калтӥмы, 180 сюрс тонна сӥль поттӥмы, 983 миллион курегпуз басьтӥмы, 735 сюрс тонна йӧл кыскимы. Котькуд удысын, валля арен ӵошатыса, вормонъёсмы ог 2 процентлы уногес ваньбур поттэмын. - Тодӥсько, туэ нырысетӥ квартал понна но азинсконъёсты шӧдскымон, - шуиз Александр Ткачёв. - Туэ Удмуртиысь гурт удысэз азинтон вылысь федерал бюджетысь висъямын 1,2 миллиард манет. Оскисько, та юрттоз отӥяз но умой ужаны. Александр Бречалов вераз, шаерамы йӧл завод ӝутыны чакламын. Со 2,9 миллиард манет тыр усьыны кулэ. Та проект бадӟым юрттэт луоз 2020-тӥ арозь 1 миллион тонна йӧл кысконъя программаез быдэстыны. Со сяна, Александр Бречалов пусъемъя, чакламын органической продукция поттонъя проект борды басьтӥськыны, дуныз - ог 3,6 миллиард манет. Елена Сараматова udmurt.ru  